b"\n_START_ARTICLE_\nFornarina\n_START_SECTION_\nIstorija\n_START_PARAGRAPH_\nPaveikslas datuojamas apie 1518\xe2\x88\x921520 m. I\xc5\xa1 ital\xc5\xb3 kalbos i\xc5\xa1vertus La fornarina rei\xc5\xa1kia \xe2\x80\x9ekep\xc4\x97jo dukt\xc4\x97\xe2\x80\x9c. Tikima, kad paveiksle Rafaelis nutap\xc4\x97 savo meilu\xc5\xbe\xc4\x99 Margerit\xc4\x85 Luti (it. Margherita Luti). Margerita Luti gim\xc4\x97 apie 1495 m. ir buvo Fran\xc4\x8desko, Romos Santa Dorotea kvartalo kep\xc4\x97jo, dukt\xc4\x97. Tikriausiai ji \xc4\xafstojo \xc4\xaf Sant'Apolonia in Trastevere \xe2\x80\x9epuolusi\xc5\xb3\xe2\x80\x9c moter\xc5\xb3 vienuolyn\xc4\x85 1520 m. rugpj\xc5\xab\xc4\x8dio 18 d. i\xc5\xa1kart po Rafaelio mirties. Daugiau apie j\xc4\x85 ne\xc5\xbeinoma nieko._NEWLINE_Rafaelis gyvenimo metu tur\xc4\x97jo oficiali\xc4\x85 su\xc5\xbead\xc4\x97tin\xc4\x99 \xe2\x88\x92 \xc4\xaftakingo Romos kardinolo dukter\xc4\x97\xc4\x8di\xc4\x85 Maria Bibbiena, su kuria nuolat atid\xc4\x97liojo vestuves. Pasak legendos, gyvenimo pabaigoje Rafaelis buvo \xc4\xafsimyl\xc4\x97j\xc4\x99s vien\xc4\x85 moter\xc4\xaf, kad jam tai trukd\xc4\x97 atlikin\xc4\x97ti u\xc5\xbesakymus galingam to meto r\xc4\x97m\xc4\x97jui, bankininkui Agostinui Kjid\xc5\xbeiui. Bankininkui tr\xc5\xabko kantryb\xc4\x97 d\xc4\x97l v\xc4\x97luojan\xc4\x8di\xc5\xb3 u\xc5\xbesakym\xc5\xb3 ir jis suteik\xc4\x97 kambar\xc4\xaf savo r\xc5\xabmuose Rafaeliui ir jo meilu\xc5\xbeei. I\xc5\xa1 tikro n\xc4\x97ra nieko tikro \xc5\xbeinoma apie paveiksle pavaizduot\xc4\x85 moter\xc4\xaf. Labai tik\xc4\x97tina, kad toji pati moteris vaizduojama paveiksluose \xe2\x80\x9eSiksto Madona\xe2\x80\x9c, \xe2\x80\x9eMadona ant k\xc4\x97d\xc4\x97s\xe2\x80\x9c ir \xe2\x80\x9eDama su skraiste\xe2\x80\x9c. Gali b\xc5\xabti, kad tai suabsoliutinto Rafaelio moters gro\xc5\xbeio idealo portretas.\n_START_SECTION_\nApie paveiksl\xc4\x85\n_START_PARAGRAPH_\nPaveiksle vaizduojama jauna apsinuoginusi moteris. Paveikslas atvirai erotinio pob\xc5\xabd\xc5\xbeio. Moteris de\xc5\xa1ine ranka dengia kr\xc5\xabtin\xc4\x99, kas rodyt\xc5\xb3 jos kuklum\xc4\x85, ta\xc4\x8diau \xc5\xa1ia ranka nepridengia nei vienos kr\xc5\xabties. Pagal v\xc4\x97lyv\xc5\xb3j\xc5\xb3 Rafaelio k\xc5\xabrini\xc5\xb3 atlikimo pob\xc5\xabd\xc4\xaf galima sp\xc4\x97ti, kad prie paveikslo tapybos daug prisid\xc4\x97jo to meto Rafaelio mokiniai. Paveikslas yra pasira\xc5\xa1ytas Rafaelio. Ant moters rankos esan\xc4\x8dios juostel\xc4\x97s yra u\xc5\xbera\xc5\xa1ytas dailininko vardas. Medelis u\xc5\xbe moters yra mirta \xe2\x88\x92 meil\xc4\x97s simbolis. Ant kair\xc4\x97s moters rankos restauracijos metu buvo rastas \xc5\xbeiedo atvaizdas su rubinu, kas gal\xc4\x97t\xc5\xb3 rodyti, kad \xc5\xa1i moteris yra susi\xc5\xbead\xc4\x97jusi, galb\xc5\xabt su pa\xc4\x8diu Rafaeliu. \xc5\xbdied\xc4\x85 tikriausiai u\xc5\xbetap\xc4\x97 D\xc5\xbeulijus Romanas, kuriam priklaus\xc4\x97 paveikslas po Rafaelio mirties, tikriausiai nenor\xc4\x97damas sukelti nereikaling\xc5\xb3 kalb\xc5\xb3 apie dailininko ry\xc5\xa1ius. Paveikslas yra Romos Barberinio r\xc5\xabmuose, kurie savo ruo\xc5\xbetu yra Nacionalin\xc4\x97s senovinio meno galerijos dalis. Auk\xc5\xa1tos kokyb\xc4\x97s kopija yra Romos Borgezi\xc5\xb3 galerijoje."